[{"text_idx": "#000001", "text": "Mouezh ar yezhou\u0300 minorelaet eo deuet Michel Feltin-Palas da vezan\u0303 er bloavezhiou\u0300 kent. Skrivan\u0303 a ra bep sizhun al lizher kelaouin\u0303 \u00ab Sur le bout des langues \u00bb, er gazetenn L\u2019Express, diwar-benn kement yezh komzet e Fran\u0303s. En e levr \u00ab Sauvons les langues re\u0301gionales \u00bb (He\u0301liopoles) e ro greun da valan\u0303 ha boued spered evit kompren penaos eo deuet Fran\u0303s da vezan\u0303 ur vro a vag kement a gasoni a-enep d\u2019ar yezhou\u0300 komzet enni. Pennad-komz."}, {"text_idx": "#000002", "text": "Dispak / Kazetenner oc\u2019h er gazetenn L\u2019Express hag e karg eus al lizher-kelaouin\u0303 \u00ab Sur le bout des langues \u00bb. Treut eo, ma n\u2019eo ket ezvezant-mik, plas ar yezhou\u0300 minorelaet er mediaou\u0300 e Fran\u0303s. Penaos ho peus gellet rein\u0303 lan\u0303s d\u2019ar gronikenn-man\u0303 e 2018 ?"}, {"text_idx": "#000004", "text": "\u201cUn digempouez a zo etre gwirvoud hor yezhou\u0300 hag o flas er mediaou\u0300\u201d"}, {"text_idx": "#000006", "text": "Ya, chan\u0303s am eus e vefe bet dedennet un ti-embann parizian da embann ma levr. Bez\u2019 ez eus bet eus al lezenn Molac, eus barnadenn Kuzul ar Vonreizh, eus ar manifestadegou\u0300... Komzet ez eus bet kalzik eus ar yezhou\u0300 rannvroel. Diskouezet eo bet evel-se d\u2019ar Barizianed ne veze ket komzet ar yezhou\u0300 minorel gant un dornad mesaerien e fon\u0303s un draon\u0303ienn ha gant tri den kozh en un ti retred bennak nemetken... Ne farsan ket kement-se, lod a gred an dra-se ! Kuzhet e vez hor yezhou\u0300. Padal, un enklask en deus diskouezet nevez zo e oa 10 milion a dud oc\u2019h ober ganto e Fran\u0303s. 10 milion ! Un digempouez a zo etre gwirvoud hor yezhou\u0300 hag o flas er mediaou\u0300. Ar mediaou\u0300 broadel a zo holl e Pariz, ha peogwir ne\u2018z eus yezh rannvroel ebet e Pariz ne gomzer ket diwarno \u2013 en gwirionez, yezh rannvroel Pariz a zo deuet da vezan\u0303 ar yezh vroadel-. Da skouer, pa oa erruet ar Redadeg ne oa bet kelaouadenn vroadel ebet, met pa oa bet, un nebeud devezhiou\u0300 a-raok, ur vanifestadeg 300 a dud e Pariz e oa bet un toullad pennadou\u0300. Ma fal eo e rafe kement a verzh ma lizher-kelaouin\u0303 evit ma vefe broudet mediaou\u0300 all da vont da-heul. Gant ma vo un deiz bennak, kazetennerien arbennik war hor yezhou\u0300 e pep media."}, {"text_idx": "#000010", "text": "Anavezout a rit sur a-walc\u2019h an dro-lavar : an istor zo skrivet gant an drec\u2019herien. En ur mod, e Fran\u0303s, ar rannvro he deus gounezet eo bro Bariz ez eo. E Fran\u0303s ez eus bet ur politikerezh stad digemm a-enep krenn d\u2019ar yezhou\u0300 minorel abaoe kantvedou\u0300. Digemm eo bet ne vern peseurt gouarnamant pe liv bolitikel a oa ganto. Den na son\u0303jfe distruj kastell Chambord, pont ar Gard, pe Iliz-veur Reims peogwir e vez lavaret deomp int ten\u0303zoriou\u0300. N\u2019eo ket bet kelennet deomp talvoudegezh ar brezhoneg, ar c\u2019horseg, an alzasianeg, an okitaneg, ar c\u2019hreoleg...Ne oant ket yezhou\u0300 zoken, trefoedajou\u0300 traken ! Evel pa vefe lavaret n\u2019eo Iliz-veur Reims nemet ur berniad mein. Ur berniad mein a c\u2019heller distruj, un Iliz-veur, ne c\u2019haller ket. Dres ar memes tra eo. Graet ez eus bet eus ar yezhou\u0300-se trefoedajou\u0300 ha n\u2019eo ket bet displeget deomp o doa ul lennegezh uhel da skouer, n\u2019eo ket bet displeget penaos e oa an droubadored mistri war lennegezh Europa en 12vet ha 13vet kantved, en doa tapet Frederic Mistral priz Nobel al lennegezh. Ma vefe displeget-se ne vefe ket asantet gant ar geodedourien ar politikerezh distruj a zo kaset da ben a-enep dezho. Ya, skrivet eo an istor gant ar re zo trec\u2019h, ha diskouezet eo bet hor yezhou\u0300 war an tu fall evit hastan\u0303 o drailh."}, {"text_idx": "#000011", "text": "\u201cNe oant ket yezhou\u0300 zoken, trefoedajou\u0300 traken ! Evel pa vefe lavaret eo Iliz-veur Reims ur berniad mein. Ur berniad mein a c\u2019heller distruj, un Iliz-veur, ne c\u2019haller ket. Dres ar memes tra eo.\u201d"}, {"text_idx": "#000012", "text": "Padal, karout a rit Fran\u0303s ? Daoust d\u2019an dispriz a zo abaoe pell e Fran\u0303s evit ar yezhou\u0300 minorelaet ?"}, {"text_idx": "#000013", "text": "Brogarour on penn kil-ha-troad. Hogen, sod on gant Fran\u0303s, bro Gwiriou\u0300 Mab-den, pa zouj ouzh he c\u2019her, ha pa na gas ket d\u2019ar blodou\u0300 hec\u2019h uhelvennadou\u0300. Fran\u0303s a zo ur vro dreist peogwir eo lies. Liested he dremmvro, he c\u2019hegin, he arkitektouriezh... Ha perak ne vefe ket brav diwar liested he sevenaduriou\u0300 hag he yezhou\u0300 ? Na petra \u2019ta mod-all ? Distruj a rajemp an holl vonumatou\u0300 istorel ha na vefent ket e Bro Bariz ? Den ne raje kement-se rak spontus e vefe. Distruj hor yezhou\u0300 a zo ken spontus all !"}, {"text_idx": "#000015", "text": "Ya, me am eus ar chan\u0303s da zifenn ar yezhou\u0300 rannvroel e Pariz ha digarez am eus da gaozeal gant enebourien anezho. Sanket-mat eo ar riskl-se en o spered. Pa oa bet san\u0303suret al Lezenn Molac gant ar c\u2019huzul bonreizhel em boa komzet gant izili anezhan\u0303 ha kargidi uhel. Displegan\u0303 a reont sklaer ez eus ur riskl evit an unaniezh vroadel. Jean-Michel Blanquer a son\u0303je dezhan\u0303 e oa eus ur \u201criskl kumuniezhelour\u201d hag un dan\u0303jer evit unded ar vro. Ar riskl-se, dister hervezon, a zo ur sorc\u2019henn evit an dud a gemer divizou\u0300 a-enep d\u2019hor yezhou\u0300. Displeget em eus em levr perak e oa faltazi, ha perak e oa ur sorc\u2019henn c\u2019hall."}, {"text_idx": "#000019", "text": "\u201cSevel a ran atav evit ar yezhou\u0300 gwan a-enep d\u2019ar yezhou\u0300 kren\u0303v. E Fran\u0303s e stourman evit ar yezhou\u0300, a anver rannvroel, hag en estrenvro e stourman evit ar galleg a-enep ar saozneg\u201d"}, {"text_idx": "#000020", "text": "Difenn a rit ar yezhou\u0300 minorelaet e Fran\u0303s, ha war ar memes tro e stourmit evit ar galleg. Skrivet ho peus levriou\u0300 evel \u201cLe franc\u0327ais, une si fabuleuse histoire\u201d. Drol e c\u2019hell bezan\u0303, neketa ?"}, {"text_idx": "#000021", "text": "Me zo a-enep an unyezhegezh peogwir e kas ar standardekaat yezhel da baouraat Mab-den. Sevel a ran atav a-du gant ar yezhou\u0300 gwan a-enep d\u2019ar yezhou\u0300 kren\u0303v. E Fran\u0303s e stourman evit ar yezhou\u0300, a anver rannvroel, hag en estrenvro e stourman evit ar galleg a-enep d\u2019ar saozneg. Ar memes stourm eo rik-ha-rik. Ur stourm evit al liested sevenadurel."}, {"text_idx": "#000024", "text": "Heulian\u0303 labour Michel Feltin-Palas a c\u2019hellit ober war Facebook aman\u0303, war Twitter dre aman\u0303 pe dre goumantin\u0303 d\u2019e lizher-kelaouin\u0303 Sur le bout des langues. Kavet e vo e levr Sauvons les langues re\u0301gionales dre aman\u0303."}, {"text_idx": "#000026", "text": "1. Displegan\u0303 a ra en e levr perak e ra gant \u201cyezhou\u0300 rannvroel\u201d : \u201cApre\u0300s mu\u0302re re\u0301flexion, j\u2019ai garde\u0301 la formule \u201clangues re\u0301gionales\u201d. Celle-ci est parfois conteste\u0301e parce-qu\u2019elle semble les places en dessous des \u201clangues nationales\u201d, ce qui n\u2019est e\u0301videmment pas mon analyse. Si je me suis re\u0301solu a\u0300 l\u2019employer ne\u0301anmoins, c\u2019est qu\u2019il s\u2019agit de l\u2019expression la plus utilise\u0301e et que j\u2019ai pour objectif de toucher le public le plus large possible afin de faire e\u0301voluer les mentalite\u0301s. Aussi m\u2019a-t-il paru plus efficace de recourir a\u0300 la locution la plus courante pluto\u0302t qu\u2019a\u0300 d\u2019autres, sans doute plus justes, mais qui n\u2019auraient parle\u0301 qu\u2019aux personnes de\u0301ja\u0300 convaincues\u201d (p. 10)"}]